**Tanulásmódszertan**

**A motiváció fejlesztése**

Az előző alkalommal a motivációval kapcsolatos kérdőívet tölthettetek ki. A kitöltött kérdőívek kiértékelését az alábbi dokumentum ismerteti.

1. A kérdőíveden bejelölt sorszámokat az alábbi értékelő táblázatban is karikázd be! 2. Számold meg, hogy az egyes motiváló erőknél hány bekarikázott szám van. 3. Tedd sorrendbe a motiváló erőket! Így megtudhatod, mi a Te „mozgatórugód?” Melyik mennyire erős indíttatást jelent számodra a tanuláshoz.

|  |  |  |
| --- | --- | --- |
| MOTIVÁLÓ ERŐK | Állítások sorszáma | Bekarikázott állítások száma |
| **Továbbtanulás**  Hosszú távú tervezés: jobb egyetemre kerülni, jobb munkahelyhez, jobb lehetőségekhez jutni az életben. | 1. 4. 14. 21. 27 |  |
| **Érdeklődés**  Belső kíváncsiság és érdeklődés megléte. | 3. 7. 10. 19. 23. |  |
| **Kitartás**  Kitartó, szorgalmas személyiség. | 2. 9. 18. 24. 30. |  |
| **Eredmények**  A jobb jegyek, a magasabb pontszámok fontosak, erős kötelességtudat jellemző. | 6. 11. 15. 22. 29. |  |
| **Társas pozíció**  Mások elismerése, dicsérete fontos | 5. 12. 13. 20. 26. |  |
| **Jutalom**  A jó teljesítményért jutalom jár, elsősorban a családban. | 8. 16. 17. 25. 28. |  |
| **Motiváló erők sorrendje:** | | |

Az előző alkalommal feltettem a kérdést: De mi is a tanulási motiváció?!

A szakirodalmak szerint a tanulási motiváció a tanulással összefüggő viselkedést elindító, fenntartó és irányító folyamat.

E megfogalmazás alapján tanáraitok tanítványaik motiválása kapcsán arra a kérdésre keresik a választ, hogyan lehet az adott diákot motiválni, rávenni egy feladat elvégzésére, lekötni a figyelmét, felkelteni a **kíváncsiságát** és fenntartani az **érdeklődését**.

A motiváció szorosan összefügg a kíváncsisággal, érdeklődéssel, e két veled született tulajdonsággal. Miért lehet mégis, hogy néhány tantárgy tanulása néha „szenvedést” okoz? Egyrészt azért mert a spontán kíváncsiságod és érdeklődésed nem mindig esik egybe az iskolai tananyaggal. Viszont minél több ismeretre teszel szert, annál szélesebb lesz a látóköröd, nagyobb a műveltséged.

Ezen ellentmondáson úgy változtathatsz, ha fenntartod az érdeklődésedet és a kíváncsiságodat, akkor is, ha otthon olyan tananyagot kell megtanulnod, ami nem a kedvenceid közé tartozik. Hogyan?

1. Igyekezz több oldalról megközelíteni a témát!
2. Gondolkodj el rajta, miért lehet hasznos, amit tanulsz!
3. Olvass hozzá!
4. Keress kapcsolatokat korábbi ismereteiddel!
5. Próbáld összefüggésbe hozni saját életeddel!
6. Keresd meg benne a legérdekesebb részt!
7. Gondolkodj pozitívan a tanulás folyamatáról! (Milyen jó érzés, ha mégis le tudod győzni a „nem kedvelem” hangulatodat és az **akaraterőd** segítségével sikeren megtanulod a tananyagot vagy megoldod a házi feladatot!)
8. Óvd meg egy esetleges kudarctól az önbecsülésed!
9. Képzeld el a sikert előre, hogy a befektetett energiád megtérül és jó eredményt fogsz elérni.
10. Tedd játékossá a tanulást: igyekezz olyan tanulási módszert kitalálni, amivel a nem szeretem témákat is eredményesen megtanulod!
11. Gondolkodj távlatokban: az egész életen át tartó tanuláshoz a tanulási képességeid fejlesztésére van szükség. A „nincs ínyedre” téma megtanulását tekintsd egy memóriát edző feladatnak!

Hasonló ötleteket olvashatsz egy nagyon jól felépített tanulásmódszertani könyvben, melynek írója és címe: Oroszlány Péter: Könyv a tanulásról (Az elméleti rész mellett rengeteg gyakorlat is található benne.)

